মোরগ পোলাও
মোরগ পোলাও বাংলাদেশের পুরান ঢাকায় উৎপন্ন একটি ঐতিহ্যবাহী বাঙালি খাবার, যা বর্তমানে সমগ্র বাংলাদেশের বাঙালি সমাজে খুবই জনপ্রিয়। এটি মূলত পোলাওয়ের একটি বিশেষায়িত পদ যেখানে প্রধানত পোলাওয়ের চাল যেমন: কালিজিরা চাউলের সাথে মুরগির মাংস ব্যবহার করা হয়। মুরগির মাংস ব্যবহার করার কারণে খাবারের এ পদটির নাম হয়েছে মোরগ পোলাও। দম পদ্ধতিতে রান্না করা হয় বলে রান্নার সমস্ত উপকরণের বর্ণ-স্বাদ পোলাও এবং মোরগের ভিতর ঢুকে যায়। মোরগ পোলাও হলো পোলাও এর একটি ঢাকাইয়া সংস্করণ।